ພາຍຫຼັງສຳເລັດການເຂົ້າຮ່ວມກອງປະຊຸມສຸດຍອດສະເຫຼີມສະຫຼອງການພົວພັນອາຊຽນ-ອິນເດຍຄົບຮອບ 25 ປີ, ເຊິ່ງຈັດຂຶ້ນໃນວັນທີ 25 ມັງກອນ 2018 ຢູ່ ນະຄອນຫຼວງ ນິວເດັນລີ ຂອງອິນເດຍ, ໃນຕອນເຊົ້າຂອງວັນທີ 26 ມັງກອນ 2018, ພະນະທ່ານ ທອງລຸນ ສີສຸລິດ, ນາຍົກລັດຖະມົນຕີ ແຫ່ງ ສປປ ລາວ ໄດ້ຮ່ວມກັບຜູ້ນຳອາຊຽນອື່ນ ເຂົ້າຮ່ວມງານເດີນສວນສະໜາມ ເພື່ອສະເຫຼີມສະຫຼອງວັນຊາດອິນເດຍ ຄົບຮອບ 69 ປີ ໃນຖານະແຂກສູງສຸດຂອງລັດຖະບານອິນເດຍ, ຕາມການເຊື້ອເຊີນຂອງ ພະນະທ່ານ ນາເຣັນດຣາ ໂມດີ, ນາຍົກລັດຖະມົນຕີ ອິນເດຍ. ງານເດີນສວນສະໜາມສະຫຼອງວັນຊາດ ອິນເດຍ ຄັ້ງນີ້ ຈັດຂຶ້ນທີ່ ສະໜາມຫຼວງ ຣາຊະພັດ ໂດຍການເປັນປະທານຂອງ ພະນະທ່ານ ຣາມ ນາດ ໂກວິນ (Ram Nath Kovind), ປະທານາທິບໍດີ ອິນເດຍ, ເຊິ່ງມີບັນດາເຈົ້າໜ້າທີ່ຂັ້ນສູງຂອງ ອິນເດຍ, ບັນດາທຸຕານຸທູດຕ່າງປະເທດ, ແຂກພາຍໃນ ແລະ ຕ່າງປະເທດ ເຂົ້າຮ່ວມ.
ໃນໂອກາດເຂົ້າຮ່ວມງານສະຫຼອງວັນຊາດຄັ້ງນີ້, ບັນດາຜູ້ນຳອາຊຽນ ໄດ້ຮ່ວມຊົມຂະບວນສວນສະໜາມຂອງບັນດາກ້ອນກຳລັງປະກອບອາວຸດຂອງອິນເດຍ, ກ້ອນກຳລັງທຸງຊາດຂອງບັນດາປະເທດອາຊຽນ, ກ້ອນກຳລັງຂອງນ້ອງນ້ອຍນັກຮຽນ ທີ່ສະທ້ອນໃຫ້ເຫັນເຖິງຄວາມຫຼາກຫຼາຍທາງດ້ານວັດທະນະທຳຂອງບັນດາປະເທດອາຊຽນ ແລະ ການເຊື່ອມຕໍ່ທາງດ້ານວັດທະນະທຳ ແລະ ຄວາມສີວິໄລ ລະຫວ່າງອາຊຽນ ແລະ ອິນເດຍ. ຈາກນັ້ນ, ທ່ານນາຍົກລັດຖະມົນຕີ ທອງລຸນ ສີສຸລິດ ພ້ອມບັນດາຜູ້ນຳອາຊຽນ ກໍ່ໄດ້ເຂົ້າຮ່ວມງານພົບປະສ້າງສັນ ກັບ ນັກທຸລະກິດ ແລະ ບຸກຄົນສຳຄັນຈາກຂະແໜງການຕ່າງໆຂອງອິນເດຍ ແລະ ເຂົ້າຮ່ວມງານລ້ຽງສະຫຼອງວັນຊາດ ອິນເດຍ ໂດຍການເປັນເຈົ້າພາບຂອງປະທານາທິບໍດີ ອິນເດຍ.
ໃນຕອນບ່າຍຂອງວັນດຽວກັນ, ທ່ານນາຍົກລັດຖະມົນຕີ ທອງລຸນ ສີສຸລິດ ໄດ້ພົບປະສອງຝ່າຍກັບ ທ່ານນາຍົກລັດຖະມົນຕີ ນາເຣັນດຣາ ໂມດີ ທີ່ເຮືອນຮັບແຂກລັດຖະບານ, ເຊິ່ງສອງຝ່າຍໄດ້ຕີລາຄາສູງຕໍ່ໝາກຜົນຂອງການຮ່ວມມືໃນຊຸມປີຜ່ານມາ ພ້ອມທັງໃຫ້ຄວາມໝາຍໝັ້ນທີ່ຈະເສີມຂະຫຍາຍສາຍພົວພັນທີ່ດີລະຫວ່າງກັນ ໃຫ້ແໜ້ນແຟ້ນຂຶ້ນກວ່າເກົ່າ ເພື່ອນໍາມາຊຶ່ງຜົນປະໂຫຍດລວມຂອງສອງປະເທດ ແລະ ຄວາມສົມບູນພູນສຸກຂອງປະຊາຊົນສອງຊາດລາວ-ອິນເດຍ.